《感古十四首 其十》
明代·陈第

子期闻磬，觉有深悲。召而问诸，母子仳离。杀人者死，父怨匪追。

母输官酿，三年于斯。量所以赎，贫莫为赀。身又公役，曷遂我私。

悠悠长夜，痛结肝脾。心固非臂，臂非木椎。悲存乎心，木石应之。

奈何一气，形隔而亏。忿生衷隐，渐至交夷。有亲靡孝，有子弗慈。

招谗维本，召弑实基。明明恩纪，忍底沦澌。侧闻是事，如何弗思。

作者简介：陈第，字季立，号一斋，晚号温麻山农，别署五岳游人。连江（今福建连江）人。陈第是我国杰出军事家、旅游家、音韵学家，他著述甚丰，除《一斋诗集》、《两粤游草》、《五岳游草》外，《毛诗古音考》、《屈宋古音义》、《伏羲图赞》、《尚书疏衍》等均收入《四库全书总目》。明万历四十八年卒，终年七十七岁。